Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружение на граѓани Центар за граѓански комуникации ЦГК - Скопје, преку полномошникот Сабина Факиќ, вработена во ЦГК, поднесена против ЈП „Улици и патишта“ Скопје, по предметот Барање за пристап до информации од јавен карактер, на 21.02.2025 година, го донесе следното

**Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК - Скопје, преку полномошникот Сабина Факиќ, вработена во ЦГК, поднесена против ЈП „Улици и патишта“ Скопје, заведена во Агенцијата под бр.08-41 на 12.02.2025 година, по предметот Барање за пристап до информации од јавен карактер, **СЕ УВАЖУВА.**

1. **Предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Центар за граѓански комуникации ЦГК - Скопје, како што е наведено во Жалбата, на 30.12.2024 година поднело Барање за пристап до информации од јавен карактер до ЈП „Улици и патишта“ Скопје, со кое побарало по е-маил да му се достави електронски запис од следната информација:

„1. Доставете ни ја програмата врз основа на која е спроведена реконструкцијата на улицата 808 на потег од ул. 16-та Македонска Бригада до бул. Киро Глигоров во Скопје?

1. 2. Доставете ни го писмениот налог за воведување во работа доставен од Нарачателот до Изведувачот за 2 фаза од реконструкција на улицата 808 на потег од ул.16-та Македонска Бригада до бул. Киро Глигоров во Скопје.
2. 3. Дали е извршено примопредавање на работите за 2 фаза од реконструкција на улицата 808 на потег од ул. 16-та Македонска Бригада до бул. Киро Глигоров во Скопје?
3. 4. Доколку е извршено примопредвање, ве молиме да ни го доставете извештајот од Извршителот до Нарачателот / Доколку не е извршено примопредавање на работите, наведете ги причините за тоа?
4. 5. Доставете ни го последниот извештај од надзорот над 2 фаза од реконструкција на улица 808 на потег од ул.16-та Македонска Бригада до бул Киро Глигоров во Скопје.
5. 6. Колкав вкупен износ му е платен до сега на Изведувачот за реализација на договорот за 2 фаза од реконструкција на улицата 808 на потег од ул. 16-та Македонска Бригада до бул. Киро Глигоров во Скопје?
6. 7. Дали има доспеани, а неплатени фактури за реализација на договорот за 2 фаза од реконструкција на улицата 808 на потег од ул. 16-та Македонска Бригада до бул. Киро Глигоров во Скопје и во кој вкупен износ?
7. 8. Дали и какви недостатоци се утврдени во реализацијата на договорот за 2 фаза од реконструкција на улицата 808 на потег од ул. 16-та Македонска Бригада до бул. Киро Глигоров во Скопје.
8. 9. Доставете ни ја завршната ситуација за извршените работи за 2 фаза од реконструкција на улицата 808 на потег од ул. 16-та Македонска Бригада до бул. Киро Глигоров во Скопје.
9. 10. Дали извршувањето на договорот за втора фаза од реконструкција на улицата 808 на потег од ул. 16-та Македонска Бригада до бул. Киро Глигоров во Скопје е направено во согласност со рокот од договорот?
10. 11. Дали од Изведувачот е наплатена договорна казна и во колкав износ за задоцнување со извршување на работите од договорот за втора фаза од реконструкција на улицата 808 на потег од ул.16-та Македонска Бригада до бул. Киро Глигоров во Скопје?“.

Постапувајќи по ова Барање, Имателот на информации на 17.01.2025 година до Барателот доставил Допис бр.03-173/1 од 17.01.2025 година. Во дописот наведува: „Согласно член 6 став 1 точка 4 од Законот за слободен пристап до информации оц јавен карактер не сме во можност да одговориме на вашето барање бидјеќи јавното претпријатие има судска постапка со носителот на договорот за предметната улица“.

Незадоволен од наведениот Допис, Барателот на информации на 12.02.2025 година поднесе Жалба до Агенцијата, заведена во архивата на Агенцијата под бр.08-41. Во Жалбата е наведено дека „...Сите побарани информации се однесуваат на самата постапка за јавна набавка на реконструкција на улица која се спроведува со пари на граѓаните. Бараните информации во никој случај не претставуваат информации стекнати или составени за истрага, кривична или прекршочна постапка, за спроведување на управна и на граѓанска постапка....“

Агенцијата со електронски допис бр.08-41 од 12.02.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации по елекстронски пат на 18.02.2025 година до Агенцијата достави Одговор на жалба бр. 03-488/1 од 18.02.2025 година, во кој е наведено: „Во законски предвидениот рок ЈП Улици и патишта-Скопје, како имател на информациите со допис бр.03-173/1 од 17.01.2025 година, одговори на барателот на информациите ....повикувајќи се на член 6 став 1 точка 4 од Законот за слободен пристап до информации од јавен карактер. ...ЈП Улици и патишта – Скопје како имател на информациите, одлучи согласно член 6 став 1 точка 4 од Законот за слободен пристап до информации од јавен карактер, затоа што од 28.11.2024 година, а во судски спор со носителот на договорот за предметната улица за која се бараат информациите... Во случајот се работи за барање на информации (вкупно 10) кои веќе се дадени како материјални докази во судската постапка која е во фаза на подготвителна постапка (кога се прибираат сите докази) .... Сметаме дека во оваа фаза од судската постапка, бараните информации претставуваат исклучок од слободниот пристап до информации, за да не се наштети на судската постапка во преглед на доказите (кои се предмет на барањето ...“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации не постапил правилно по Барањето на Барателот, со тоа што наместо да одговори со допис бр.03-173/1 од 17.01.2025 година, бил должен да донесе Решение.

Во конкретниот случај, Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 од Законот за слободен пристап до информации до јавен карактер.

При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе **Решение**“, кое ги содржи сите содржани елементи наведени во член 88 од Законот за општата управна постапка.

Што се однесува на наводите на Одговорот на жалба доставен до Агенцијата, дека бараната информација претставува исклучок од член 6 став 1 точка 4 од Законот за слободен пристап до информации од јавен карактер, Агенцијата му укажува на Имателот на информации дека при одбивање на пристап до информации, Имателот бил должен да постапи согласно горенаведениот член 20 од Законот за слободен пристап до информации од јавен карактер и член 6 став 3 од истиот Закон.

Агенцијата му укажува на Имателот на информации дека, при повторното постапување по Барањето на Барателот, Имателот на информации доколку утврди дека бараните информации се исклучок од Законот за слободен пристап до информации од јавен карактер е должен задолжително да го спроведе Тестот на штетност како задолжителна постапка согласно членот 6 став 3 од Законот за слободен пристап до информации од јавен карактер, во кое е наведено дека: “По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**